ועדת הכספים, כנסת 15, פרוטוקול מספר 437, 2002-09-18 11:40

יעקב ליצמן: שנה טובה לכולם, אנחנו נמצאים אחרי יום הכיפורים ואני מאחל לכולם גמר חתימה טובה ושנה טובה – ולכל אחד את מה שהוא רוצה לעצמו.

יעקב ליצמן: נדון בסעיף הראשון שעל סדר היום.

אברהם יחזקאל: אני מבקש להודיע שאני מבקש התייעצות סיעתית בנושא זה, בגין השינוי בתשלומים הקבועים.

יעקב ליצמן: תינתן התייעצות לרבע שעה.

רחמים מלול: מקובל לבקש בקשה כזאת בתום הדיון.

יעקב ליצמן: הישיבה הבאה תתקיים אחרי עשרה ימים או יותר.

יעקב ליצמן: אך אני מוכן לאפשר התייעצות כעת.

אורי אוליניק: ראשית אני מודה ליו"ר הוועדה שכינס את הדיון בתקופת הפגרה.

אורי אוליניק: אנחנו מבקשים להסדיר עניין שהוא בעצם השלמה של האחוז האחרון של השינוי בתעריפים בבזק שנעשה בקיץ האחרון, כולל המעבר לאזור חיוג אחיד.

רחמים מלול: מדוע השינויים המבוקשים כאן לא הובאו לדיון אז?

אורי אוליניק: אסביר זאת: בדיונים אז הבאנו את הבקשה לשנות את התעריפים, וכבר אז הייתה כוונה להעלות את המע"מ ל-18%.

אורי אוליניק: הצעת החוק בעניין זה כבר עברה קריאה ראשונה בכנסת, אך היא לא עברה קריאה שנייה ושלישית.

יעקב ליצמן: בדיון הקודם אמרנו שכשיעלו את המע"מ נאפשר לבזק להעלות את התעריפים באחוז אחד.

יעקב ליצמן: זה לגיטימי.

רחמים מלול: לכך אין צורך באישור שלנו.

אורי אוליניק: כלומר עניין המע"מ היה לנגד עיניה של הוועדה.

אורי אוליניק: אסביר מדוע בכל זאת יש צורך לבקש את אישור הוועדה לשינויים כאן.

אורי אוליניק: במהלך שינוי מבנה התעריפים הסכמנו עם טענתה של חברת בזק שנוח יותר שהמספרים יישארו עגולים.

אורי אוליניק: אישרנו מבנה תעריפי של 14 אגורות, 2.5 אגורות וכו' – ויש בו מידה רבה של שקיפות ונהירות לציבור; הייתה הבנה, ונדמה לי שהיא כללה גם חלק מחברי הוועדה, שלא נרצה לפגום במבנה התעריפי הזה בגלל השינוי של אחוז במע"מ.

אורי אוליניק: אם נוסיף אחוז אחד על תעריף של 14 אגורות, כל מודעות הפרסום של בזק בחודשים האחרונים, כל המבצעים וכו' – יצטרכו לפרט כעת תעריף של 14.082 אגורות בערך.

אורי אוליניק: יכולנו להבין שזה שינוי לא סביר.

אורי אוליניק: במקביל המדיניות של משרד התקשורת ושל משרד האוצר היא שיש לפעול להגדלת מרכיב השימוש הקבוע.

אורי אוליניק: לנוכח העמדה המסורתית בוועדת הכספים נמנענו בשנתיים האחרונות מלהעלות את דמי השימוש הקבועים.

אורי אוליניק: אני מבקש לומר לחברי הוועדה שדמי השימוש הקבועים בישראל הם מהנמוכים בכל אירופה.

אורי אוליניק: בהשוואה לדמי השימוש הקבועים של כל מפעילי התקשורת במדינות אירופה מתברר שמלבד הקפריסאים אנחנו הזולים בכל אירופה.

אורי אוליניק: הסכום הקבוע משקף את כל העלויות שיש לחברה בגין תחזוקה, החזקה, הקמה, השקעה בתשתיות וכו'.

אורי אוליניק: כל זה אינו קשור במבנה התעריפים ואמור להיות מגולם בתשלום הקבוע.

אורי אוליניק: ולמרות ההמלצות שקראו להעלות את השימוש הקבוע הדבר נמנע במהלך השנתיים האחרונות.

אורי אוליניק: אנחנו מבקשים כמה התאמות טכניות.

אורי אוליניק: לא מדובר בשינויים מהותיים.

אורי אוליניק: אך מאחר שמדובר בחברה מפוקחת, שחייבת לעבוד בתעריפים ברורים, אישור הוועדה נדרש גם לתיקון פרטים קטנים כאלה במבנה התעריפי.

רחמים מלול: אך בעבר, כדי שחברי ועדת הכספים יתמכו בהעלאת התעריפים, הושגה הסכמה שלא להעלות את דמי השימוש הקבועים.

רחמים מלול: זה נעשה ביזמתו של ח"כ ליצמן.

רחמים מלול: מדוע כעת רוצים להפר את הסיכומים הללו?

יעקב ליצמן: הוספנו עוד שלב במדרג.

אורי אוליניק: לדעתי איננו מפרים את הסיכומים.

אורי אוליניק: להרבה מחברי הוועדה היה ברור שכאשר תהיה תוספת של אחוז במע"מ נבקש להעלות את הסכום בדמי השימוש הקבועים.

ראובן ריבלין: שלום לכולם, הצטרפתי לדיון לכמה דקות, כדי לאחל שנה טובה וגמר חתימה טובה.

ראובן ריבלין: אפשר לפחות לברך אותנו, את המפוקפקים.

ראובן ריבלין: אני מבין שדנים בתקנות.

יעקב ליצמן: נכון, יש כבר בקשה להתייעצות.

ראובן ריבלין: איננו פועלים נגד תקנון הכנסת, לעולם, גם מסע של אלף קילומטרים מתחיל בצעד הראשון.

רחמים מלול: האם דחוף לאשר את התקנות לפני חג הסוכות?

ראובן ריבלין: האוצר אישר את הבקשה, וזאת לאחר דיון מעמיק ביותר.

ראובן ריבלין: השינוי הכרחי.

ראובן ריבלין: איננו יכולים לומר לאנשים: תבן לא ניתן לך, ולבנים תעשו.

ראובן ריבלין: אם יש דברים שצריך לתקן, זה עניין אחר.

יעקב ליצמן: אין ויכוח על המע"מ.

יעקב ליצמן: הבעיה היא שמעלים את דמי השימוש הקבועים ולא את השיחות.

ראובן ריבלין: אתם הגוף המחליט, כמובן, אבל אנחנו בדקנו את הדברים לפרטי פרטים.

אורי אוליניק: כדי להמשיל עד כמה העלייה אינה משמעותית, אבהיר שהעלייה המבוקשת בדמי השימוש שווה לדקת שיחה בחודש בטלפון סלולרי – סכום של 70 אגורות.

אורי אוליניק: ובמקביל התעריף יורד.

אברהם יחזקאל: אבל אני יודע שמדובר באנשים רציניים, הם יכלו למצוא שיטה להעלאה שלא תפגע בדמי השימוש הקבועים.

אברהם יחזקאל: הבעיה של השימוש הקבוע יש בה אלמנט ציבורי ואלמנט של שימוש במונופול.

אברהם יחזקאל: אנחנו יודעים שבזק מתחרה, אנחנו יודעים שמעלים מחירים ראליים גם שם.

אברהם יחזקאל: הבעיה היא ההעלאה של דמי השימוש הקבועים.

אברהם יחזקאל: אני מכיר את הסוגיה, ואני יודע שאתם יכולים למצוא דרך שלא תפגע בדמי השימוש הקבועים.

ראובן ריבלין: בסוגיה זו דנו כשביקשנו לאשר את כל תעריפי בזק.

ראובן ריבלין: ליו"ר הוועדה היה הישג גדול בעניין זה וגם חברים אחרים.

רחמים מלול: הייתה הסכמה של החברים.

ראובן ריבלין: ההסכמה הייתה שלא נוגעים בדמי השימוש הקבועים במובן זה שהופכים אותם לפרוגרסיביים למשתמשים.

ראובן ריבלין: הכוונה לדלי האמצעים, למי שכל אגורה בנפשם – ו-70 אגורות הן הרי פי 70 מאגורה אחת אך הן גם רק שני שלישים של השקל ועוד קצת.

ראובן ריבלין: דאגנו לאוכלוסייה זו באופן נקודתי.

ראובן ריבלין: הגדלנו להם את ההנחה בדמי ההחזקה באופן משמעותי.

ראובן ריבלין: היום עשינו שקלול שיביא למצב שבסופו של דבר אין העלאה.

ראובן ריבלין: המחירים פשוט בטלים בשישים ריבוא.

ראובן ריבלין: אנחנו מבקשים לאשר את המערכת כמות שהיא, שאם לא כן נצטרך להיכנס לכל מיני דקדוקי עניות שאינם מגיעים כדי הזמן שאנחנו מבזבזים לציבור.

ראובן ריבלין: אילו היה מדובר בהעלאה של שני שקלים – זה עניין רציני, באמת.

ראובן ריבלין: זה כמו ערוצי הספורט שמשודרגים שוב ושוב.

רחמים מלול: מה תהיה ההוזלה במחיר השיחות?

אלון בר: הסכום לתשלום בסופו של דבר יהיה אותו סכום.

אלון בר: אין שינוי לכאן או לכאן.

ראובן ריבלין: אני עוזב את הדיון כדי להצביע במליאה.

ראובן ריבלין: תודה ליו"ר הוועדה.

אורי אוליניק: יש כאן שינוי נוסף, בשיחת 1-700.

אורי אוליניק: בשיחה כזאת חלק מתשלום השיחה מוטל על המתקשר, ובחלק הארי נושאת החברה שאליה מיועדת השיחה.

אורי אוליניק: המבנה התעריפי של שיחות אלה שיקף בעבר אזורי חיוג אזוריים, התשלום שמוצע כעת משקף את המבנה הנכון לאזור חיוג אחד.

אורי אוליניק: לא הספקנו להביא את השינוי הזה בפעם הקודמת.

אברהם יחזקאל: עדיין החלוקה של התשלום נשארת בעינה?

אסף כהן: המתקשר בשיחה כזאת משלם בממוצע בדיוק את מה ששילם לפני העדכון.

אסף כהן: הוא ישלם לא יותר מ-45 אגורות לשיחה.

אסף כהן: כשהיו אזורי חיוג, המתקשר שילם שיחה מקומית בלבד, כלומר 9 אגורות מינימום לדקה – אך השיחה הייתה יכולה להתארך.

אסף כהן: האפשרות האחרת היא לומר שכיוון שאין אזורי חיוג המחיר של שיחת 1-700 יהיה מחיר של שיחה מקומית – שהיא היום 14 אגורות.

אסף כהן: אך אז אין שום יתרון למתקשר באופן כזה.

אסף כהן: רצינו להשאיר את היתרון.

אסף כהן: היתרון הוא שמי שמתקשר משלם עד 45 אגורות לשיחה, גם אם השיחה נמשכה 20 דקות.

יעקב ליצמן: איך פתאום בעניין זה מצאתם תקציב וכסף?

יעקב ליצמן: בדיון על דמי השימוש הקבועים אמרו שכל אגורה חשובה.

אברהם יחזקאל: אני מבקש להבין את הדברים: בהתחלה התעריף היה לפי שיחה מקומית: 9 אגורות לדקה.

אברהם יחזקאל: היום הסכום יהיה עד 45 אגורות, וקרוב לוודאי שזה יהיה הסכום, ולא משנה כמה דקות מדברים?

אסף כהן: אם מדברים מעט הסכום יכול להיות נמוך מ-45 אגורות.

אסף כהן: הוא לא יעלה על סכום זה.

אברהם יחזקאל: זה בסדר.

אורי אוליניק: בשאר הדברים אין הפסד.

אורי אוליניק: יש עוד בקשות לתיקונים, אפשר לעבור עליהן, אבל אלה שינויים קטנים מאוד.

אברהם יחזקאל: אם אלה חלקי אגורות, זה בסדר.

אברהם יחזקאל: מעל אגורה אנחנו מבקשים לדעת.

אורי אוליניק: יש גם שינוי בתעריף כרטיס שיחות "טלכרט".

אורי אוליניק: איננו מעלים את תעריף השיחה ב"טלכרט".

אורי אוליניק: יש שינוי קטן מאוד בנושא של דף הגמרא וער"ן, בגלל המע"מ.

אורית נוקד: אפשר לקבל הסבר?

אורית נוקד: שינוי בתעריף השיחה לער"ן דווקא?

אורי אוליניק: בעמוד 3 של התקנות, בסעיף ה, יש שינוי שנובע מהמעבר לאזור חיוג אחד.

אורי אוליניק: כידוע השירות של ער"ן ושל דף הגמרא ניתן בכל הארץ.

אורי אוליניק: אנחנו מציעים שינוי שלפיו התעריף יישאר זהה, ולא חשוב מאיזה אזור חיוג מתקשרים.

אורי אוליניק: למעשה זהו שיקוף של המעבר לאזור חיוג אחד.

אברהם יחזקאל: התשלום יהיה קבוע?

אסף כהן: כשמתקשרים לשיחה כזאת משלמים פי שלושה משיחה רגילה.

יעקב ליצמן: אנחנו לא נאשר את השינוי הזה.

אברהם יחזקאל: יש בוועדה זהות של אינטרסים בגלל דף הגמרא וער"ן.

יעקב ליצמן: נכון.

יעקב ליצמן: ואצלי גם ער"ן קודש.

אורי אוליניק: סעיף ו הוא סעיף טכני לחלוטין.

אורי אוליניק: הוא עבר בהחלטת ועדת כלכלה.

אורי אוליניק: אלה שינויים שמפסיקים להיות מפוקחים, ולשם כך יש צורך גם בהסכמה הפורמלית של ועדת הכספים.

יעקב ליצמן: למה החברות מתנגדות?

יעקב ליצמן: יש נציגים של חברות הטלפונים הסלולריים?

אורי אוליניק: אני לא חושב שהן התנגדו.

רותי פרמינגר: ביקשנו רק לבדוק את הנושא.

רותי פרמינגר: ביקשנו לדחות את הדיון בסעיף זה כדי לבדוק את העניין.

קריאה: הקשר היחיד של סלקום לדיון כאן הוא שהם רוצים לדעת את המחיר שלנו.

רותי פרמינגר: ביקשנו לדחות את הדיון בסעיף זה כי רצינו ללמוד כמה נתונים שלא היו בידינו.

יעקב ליצמן: הייתי מצפה שחברת סלקום תשלח נציג לדיון.

יעקב ליצמן: ההזמנה לדיון הגיעה ביום חמישי האחרון.

אילן בירן: לסלקום אין שום עניין כאן.

אילן בירן: זאת סתם הצקה מיותרת.

יעקב ליצמן: הם אמרו שיש להם עניין, והזמנו אותם.

יעקב ליצמן: כעת הם לא הופיעו.

אורי אוליניק: הנושא הבא הוא עניין טכני, בנוגע ל"בזקכרט".

אורי אוליניק: היו כל מיני עמלות על התעריף והוא לא היה שקוף.

אורי אוליניק: המטרה היא ליצור תעריף אחיד שקוף.

אורי אוליניק: אלה השינויים שבתקנות.

רחמים מלול: מאז השינויים בתעריפים שאושרו בחודש מאי, אם אינני טועה.

רחמים מלול: בכמה צמחו הכנסות בזק?

אבי (אברהם) גבאי: הן צנחו ולא צמחו.

רחמים מלול: אם כן מה הועילו חכמים בתקנתם?

אילן בירן: ביום שאושרו התעריפים במאי, הבהרתי שהמכה הגדולה ביותר תהיה האינפלציה.

אילן בירן: 6% משמעם 300 מיליון ש"ח.

אילן בירן: מאז הייתה גם ירידה גם בכמות השיחות וגם בכמות התנועה.

אבי (אברהם) גבאי: אילו לא היו מאשרים את השינויים אז ייתכן שהירידה הייתה גדולה עוד יותר.

יעקב ליצמן: בזק טוענים שהם ירדו בהכנסות.

יעקב ליצמן: אני מקבל זאת.

יעקב ליצמן: לדעתי ההכנסות היו יורדות ממילא.

יעקב ליצמן: יש מיתון ברחוב, יש הרבה בעיות.

יעקב ליצמן: אני לא רוצה להזיק לבזק, אני רוצה שהם ירוויחו, אך לדעתי אם היו נותנים קצת צדקה לעניים, מעשר בדמי השימוש הקבועים, המצב היה טוב יותר.

אילן בירן: הירידה הייתה ב-10% בערך.

אילן בירן: ודאי שאני מתכוון לירידה ראלית.

אברהם יחזקאל: אני מכיר אישית את האנשים ומאוד אוהב את חברת בזק.

אברהם יחזקאל: אנחנו, חברי ועדת הכספים, קבענו נורמה ועיקרון שלדעתי ראוי שלא לחרוג מהם.

אברהם יחזקאל: הבעיה אינה בכמות; באמת היא נראית זניחה לכאורה.

אברהם יחזקאל: אך לדעתי צריך למצוא אלמנט שמעמיס את המע"מ בתוספות ולא בשימוש הקבוע.

אברהם יחזקאל: אני מבין את סוגיית התחרות.

אברהם יחזקאל: יש לבזק עניין להציג מחירי שיחה זולים יותר מהחברות המתחרות.

אברהם יחזקאל: אך לדעתי, כמי שגם לפני שנתיים חשב שהפגיעה בדמי השימוש היא בעיה ציבורית, יש לחשוב היטב בעניין.

אברהם יחזקאל: לא הסכום הוא העניין, אלא העיקרון.

אברהם יחזקאל: יש כאן אנשים שמייצגים מפלגות חברתיות.

אברהם יחזקאל: אני מבקש, והבקשה היא גם על דעת חבריי שלצדי, לעכב את העניין ולחשוב בדבר.

אמנון כהן: בישיבות הקודמות הובטחה לנו הבטחה בעניין טלפון "זמיר".

אמנון כהן: המנכ"ל הבטיח שהוא יוריד את התשלום בעבור המכשיר הישן, שכביכול לא החזירו.

אמנון כהן: בכל פעם מחייבים את המשתמשים בשישה או בשבעה שקלים בגין המכשיר.

אמנון כהן: בזק התחייבו להוריד את התשלום הזה.

אמנון כהן: המנכ"ל נוכח כאן, ואני יכול להזכיר לו את העניין מהפרוטוקולים.

אילן בירן: לא רק התחייבנו, גם עשינו.

אילן בירן: נאמרים כאן דברים קשים.

אילן בירן: בחודש מאי 2001 הודענו שכל מי שהמכשיר אבד לו יחויב ב-20 שקלים כמדומני.

אילן בירן: שנה לאחר מכן לא חייבנו בכלום.

אילן בירן: מי שמודיע שהוא מנתק את הזמיר פטור.

אילן בירן: עשרות אלפים של אנשים עשו זאת.

אילן בירן: אך יש לא מעט אנשים שרוצים את המכשיר.

אילן בירן: לא רק שהודענו, אלא הדברים הופיעו גם בתקשורת.

אילן בירן: עובדה שאנשים רבים פנו.

אבי (אברהם) גבאי: הבקשה כאן היא לעכב את הדיון.

אבי (אברהם) גבאי: בכל פעם שאנחנו מגיעים לוועדת הכספים ונקבע דיון נוסף בעניין – נגרם נזק אמתי לחברה, כי הדברים מופיעים בעיתונים.

אבי (אברהם) גבאי: זה גורם לנו נזק אדיר.

אבי (אברהם) גבאי: עשרות מיליוני שקלים של תקציב פרסום לא מכסים על הנזק הזה.

אברהם יחזקאל: אני מכיר את כללי העבודה שלכם בבזק.

אברהם יחזקאל: מדוע אתם נכנסים למלכוד שמראש לא הייתם צריכים להיכנס אליו?

אברהם יחזקאל: בכל פעם יש בינינו ויכוח בסוגיית השימוש הקבוע, ובכל פעם אתם באים לוועדת הכספים באותו עניין.

אברהם יחזקאל: אנחנו לא נגד בזק, אנחנו לא רוצים שתפסידו.

אברהם יחזקאל: אם כן מדוע להופיע כאן שוב ושוב באותו עניין, נושא שדורש מאתנו לפעול בסוגיה ציבורית שאפילו אינה קשורה לעניין הכלכלי.

אברהם יחזקאל: לדעתי היה עליכם למצוא דרך עוקפת.

אילן בירן: משרד התקשורת מגיע לדיון כאן על-פי חוק, אחרי שדן בנושא עם משרד האוצר ועם בזק.

אילן בירן: הוא התייעץ עם כל הגורמים וכעת הוא מביא הצעת החלטה לוועדת הכספים.

אילן בירן: אך כיוון שנוח יותר להאשים את בזק, אנחנו נסביר את הדברים.

אילן בירן: באנו לדיון בוועדת הכספים והצענו 14 אגורות ו-2.5 אגורות.

אילן בירן: יו"ר הוועדה עמד על כך שדמי ההחזקה הקבועים לא יעלו.

יעקב ליצמן: אני ביקשתי שיורידו אותם.

יעקב ליצמן: זאת הייתה פשרה.

אילן בירן: כעת תלוי ועומד נושא השינוי במע"מ.

אילן בירן: הצענו להחליט עליו כבר אז.

אילן בירן: אמרו לנו שזה בלתי אפשרי.

אילן בירן: כעת אנחנו מסכמים על אי העלאה של התעריפים ומציעים העלאה בדמי ההחזקה הקבועה.

אילן בירן: ועכשיו אומרים שנשנה את התעריפים.

אברהם יחזקאל: אני לא מבקש לעורר כעס.

אברהם יחזקאל: אך זוהי תקופה רגישה גם לאנשי ציבור.

אברהם יחזקאל: אני לא רואה אנשים בוועדת הכספים או בכנסת שמייצגים ציבור שייצרו כאן את התקדים הזה.

אברהם יחזקאל: הסכום אינו משמעותי.

אברהם יחזקאל: אך כמו שמנכ"ל בזק לא היה רוצה שייכתב בעיתון שענייני בזק התעכבו, אני איני רוצה ששמי יופיע בעיתון כמי שאישר את דמי השימוש הקבועים.

אברהם יחזקאל: כך גם החברים האחרים.

אברהם יחזקאל: זהו אינטרס ציבורי שלנו.

יעקב ליצמן: נצא להפסקה של עשר דקות, ונקיים דיון של חברי הכנסת בלבד בלשכתי.

יעקב ליצמן: (הפסקה)

יעקב ליצמן: אני מחדש את הדיון.

יעקב ליצמן: בשם חברי ועדת הכספים אני מבקש להציע שני שינויים בתקנות, ואני מבין שתהיה לכך הסכמה של משרד התקשורת.

יעקב ליצמן: ראשית, יש שלוש דרגות לתשלום דמי שימוש קבועים.

יעקב ליצמן: בדרגות הללו לא יהיה שום שינוי, הן יישארו כמות שהן עד היום.

יעקב ליצמן: הדרגות שעד 45 ש"ח, הנמוכות, שם לא תהיה שום תוספת.

יעקב ליצמן: נאשר את כל השאר.

יעקב ליצמן: שנית, לפי הצעת ח"כ יחזקאל וחברי ועדת הכספים נמליץ להוסיף מדרגה נוספת בדיון הבא, למי שחשבונותיהם קטנים וזקוקים לכך.

יעקב ליצמן: בעינינו זוהי מעמסה חברתית על האנשים הפרטיים שזקוקים לטלפון.

יעקב ליצמן: בדיון הבא נבדוק אפשרות כזאת, של פתיחת מדרגה נוספת.

יעקב ליצמן: העניין השלישי: בסיכום עם המנכ"ל לא יהיה שינוי במחיר של שירותי דף הגמרא וער"ן.

יעקב ליצמן: בכפוף לכך אעלה להצבעה את תקנות התקשורת (בזק ושידורים) (תשלומים בעד שירותי בזק המפורטים בתוספת לחוק)(תיקון), התשס"ג-2002.

אורן גלעד: אני מבקש להבין: לא יהיה שינוי במדרגות האלה ולמעט זה כל שאר הנושאים תקפים?

יעקב ליצמן: כן.

יעקב ליצמן: בשלוש המדרגות הללו לא נוגעים, את השאר מעלים.

יעקב ליצמן: אני מעלה להצבעה את הבקשה לאשר את התקנות.

יעקב ליצמן: התקנות אושרו.

יעקב ליצמן: התחילה ביום 13 באוקטובר בשנת 2002.

יעקב ליצמן: תודה לכולם.

יעקב ליצמן: 2.

יעקב ליצמן: שינויים בתקציב לשנת 2002

יעקב ליצמן: נדון כעת בהעברה תקציבית, פניות שמספרן 295-296, בעניין רכבת ישראל.

הרצל בן יהושע: מדובר בהעברה של 220 מיליון ש"ח, בתוך זה 217 מיליון ש"ח הם לרכבת ישראל ו-3 מיליון ש"ח הם לכביש חוצה ישראל.

הרצל בן יהושע: עיקר הכסף מיועד לרכישת ציוד.

הרצל בן יהושע: חשוב להעביר את הסכומים מהר, כי מדובר באפשרות של רכבת ישראל לבצע רכישה.

הרצל בן יהושע: אנחנו מבקשים לנצל את האפשרות הזאת.

אברהם יחזקאל: באיזה ציוד מדובר?

הרצל בן יהושע: מעבירים 220 מיליון ש"ח.

אורית נוקד: למה מעבירים מהסעיף הזה?

אורית נוקד: לא ידוע לי שיש עודפים בתחום המים.

אורית נוקד: אינני מתנגדת להעברה, אך אני מתנגדת להעברה מהסעיף הזה.

הרצל בן יהושע: יש עודפי תקציב.

יעקב ליצמן: לא צריכים את הכסף שם?

הרצל בן יהושע: בדרך כלל את הרזרוות הפנימיות שמים בסעיף 32.

הרצל בן יהושע: איננו רוצים להגדיל את התקציב, ולכן יש העברה.

יעקב ליצמן: לוקחים כסף מסובסידיה למחירי מים לניצול חקלאי לטובת רכבת ישראל.

יעקב ליצמן: מי אמר שהאחד עדיף על האחר?

הרצל בן יהושע: אינני חושב שמורידים מסובסידיה.

הרצל בן יהושע: יש עודפים.

מיכאל קליינר: זה עניין של חשבונאות.

מיכאל קליינר: אם יצטרכו, יחזירו כסף לסעיף ההוא.

מיכאל קליינר: ח"כ נוקד צודקת בשאלתה, היא דואגת למגזר החקלאי, ופתאום לוקחים כסף מחקלאות לרכבת.

יעקב ליצמן: אך נאמר שאין שם חוסר, ואם יחסר, תהיה העברה.

אברהם יחזקאל: באיזה ציוד מדובר?

הרצל בן יהושע: מדובר ברכישת קרונות.

אברהם יחזקאל: אני מברך את משרד התחבורה.

אברהם יחזקאל: במדינת ישראל יצרו מסילות ומישהו שכח להזמין להן קרונות.

אברהם יחזקאל: עכשיו מנסים לקנות קרונות כדי שיהיה איך לנסוע.

יעקב ליצמן: אני מעלה להצבעה את פניות 295-296: אושר.

יעקב ליצמן: תודה לכולם.